Aban no resrɛ Aban Adumayɛfoɔ Nkabomkuo ahodoɔ no sɛ, anidie mu ara wɔnkurakura no saa ara na wɔmfa wɔn ani nto mprempren yi sikaseɛm mu ahokyerɛ a aba no so, na sɛ wɔde apɛdeɛ bi bɛto aban anim a wɔnnwene aban ho, na wɔnto wɔn bo ase.
Suapɔn mu Akyerɛkyerɛfoɔ Nkabomkuo, Ghana Apɔmuden Adwumayɛfoɔ Nkabomkuo, Suapɔn mu Adwumayɛfoɔ a wɔaka no Nkabomkuo ne adwumayɛfoɔ nkabomkuo afoforɔ a wɔka ho no de wɔn nsusuiɛ a wɔanya sɛ wɔde bɛte atua ɛsiane wɔn adwuma no su ne ɛmu nneɛma bi a ɛnkɔ yie ato dwa.
Nanso Ↄsoafoɔ a ɔhwɛ Adwumasɛm soɔ Abɛdiakyire, Bright Wereko-Brobbey ne Citi News nkasaeɛ mu no, ɔkaa sɛ ɛwiem nhyɛ da nyɛ papa sɛ adwumayɛkuo nkabomkuo ahodoɔ yi dane wɔn akyi ma wɔn. Ↄkyerɛɛ sɛ yɛnni mmerɛ papa mu, ɛno nti ɔresrɛ adwumayɛkuo a yɛabobɔ wɔn din no ne afoforɔ a wɔkeka ho nyinaa sɛ wɔmfa wɔn ani nto wɔn na wɔnto wɔn bo ase.
Adwumayɛfoɔ nkabomkuo ahodoɔ pii de wɔn nsɛm akɔto aban no anim wɔ mmerɛ a ɛmu ayɛ den yi mu sɛ ɔntoto wɔn akatua mu na ɔmpagyapagya wɔn nneɛma binom mu.
Aban no gye too mu de 15% maa wɔn sɛ asetena mu alawanse a wɔtwa no tiawa ka no (COLA) wɔ Kutawonsa, 2022 mu. Afa mmienu yi hyiaeɛ no, wɔn mmienu nyinaa gyee 15% COLA no too mu maa ɛyɛɛ aseɛ dii dwuma Kitawonsa 1, 2022 mu.
Adwumayɛfoɔ akuo ahodoɔ yi a Akyerɛkyerɛfoɔ Nkabomkuo nnan no ka ho, Apɔmuden Adwumayɛkuo Nkabomkuo ne Aban Adwumayɛfoɔ nyinaa ne afoforɔ binom de wɔn apɛdeɛ baa sɛ ɛsiane abrabɔ ne asetena mu yɛ a ayɛ den wɔ ɔman yi mu nti, aban no mma wɔn akatua no mu 20%  sɛ asetena mu alawanse (COLA). Wei kyerɛ sɛ wɔn akatua no akyiri no, aban nkari wɔn akatua no mu 20%, na ɔmfa saa sika no mma wɔn sɛ saa alawanse (COLA).
Bɛyɛ nnawɔtwe mmienu akyi nie na wɔne aban atwe saa asɛm yi ho a ɛnsii pɔ, ne saa nti ahyɛ adwumayɛfoɔ no bi abufuo ama wɔresi atuateɛ so dua sɛ wɔbɛte atua.
